b'\n_START_ARTICLE_\nAlklometazon\n_START_SECTION_\nMehanizem delovanja\n_START_PARAGRAPH_\nAlklometazon je zmerno mo\xc4\x8dan sinteti\xc4\x8den nefluoriran kortikosteroid, ki deluje protivnetno, antipruriginozno, imunosupresivno, vazokonstrikcijsko in antiproliferacijsko. Protivnetno delovanje je posledica zmanj\xc5\xa1anega ustvarjanja, spro\xc5\xa1\xc4\x8danja in u\xc4\x8dinkovanja posrednikov vnetja, kot so npr. kinini, histamin, lizosomski encimi, prostaglandini in levkotrieni. Kortikosteroidi prepre\xc4\x8dujejo vazodilatacijo (\xc5\xa1irjenje krvnih \xc5\xbeil) in ve\xc4\x8danje prepustnosti krvnih \xc5\xbeil, zaradi \xc4\x8desar je zmanj\xc5\xa1ana migracija vnetnih celic na mesto vnetja v tkivu. S tem se zmanj\xc5\xa1uje prehajanje seruma iz \xc5\xbeilja, oteklina in bole\xc4\x8dina. Imunosupresivno delovanje se ka\xc5\xbee z zaviranjem toksi\xc4\x8dnega u\xc4\x8dinka kompleksa antigen-protitelo, ki s precipitacijo na stene krvnih \xc5\xbeil po eni strani povzro\xc4\x8da ko\xc5\xbeni alergijski vaskulitis, po drugi pa inhibira delovanje limfokinov, ciljnih celic in makrofagov, ki sodelujejo pri nastanku alergijskega kontaktnega dermatitisa. Antiproliferacijski u\xc4\x8dinek alklometazona se ka\xc5\xbee z zmanj\xc5\xa1anjem mitoti\xc4\x8dne aktivnosti v bazalni plasti keratinocitov povrhnjice ko\xc5\xbee, kar zmanj\xc5\xa1a hiperplazijo epidermisa, ki je zna\xc4\x8dilen npr. za luskavico.\n_START_SECTION_\nIndikacije\n_START_PARAGRAPH_\nAlklometazon se uporablja za zdravljenje dermatoz, kot so na primer atopi\xc4\x8dni dermatitis, kontaktni dermatitis, luskavica.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nResni ne\xc5\xbeeleni u\xc4\x8dinki, ki jih lahko povzro\xc4\x8di topi\xc4\x8dna uporaba aklometazona, so hudo dra\xc5\xbeenje na ko\xc5\xbei in znaki sistemskega delovanja zaradi absorpcije skozi ko\xc5\xbeo (motnje vida, motnje razpolo\xc5\xbeenja, nespe\xc4\x8dnost, pove\xc4\x8danje telesne te\xc5\xbee, zatekanje obraza, mi\xc5\xa1i\xc4\x8dna oslabelost, utrujenost). Bla\xc5\xbeji ne\xc5\xbeeleni u\xc4\x8dinki med drugim zajemajo izpu\xc5\xa1\xc4\x8daj, srbenje, peko\xc4\x8d ob\xc4\x8dutek, rde\xc4\x8dina, suho ko\xc5\xbeo, stanja\xc5\xa1nje ali zmeh\xc4\x8danje ko\xc5\xbee, otekanje lasnih me\xc5\xa1i\xc4\x8dkov, spremembo barve ko\xc5\xbee ali pojav mehur\xc4\x8dkov, mozoljev ali krast na zdravljenih predelih ko\xc5\xbee, strije.'